開元寺小閣十四韵
作者：陸游
朝代：宋

paragraphs: 淵源兩名衲，築閣捫星辰。
近山卧蜿蜒，遠山高嶙峋。
朝看雨空濛，暮揖雲輪囷。
賦詩有宿諾，下語終未親。
萬法不孤起，請君作其因。
高挂四靣窗，凈掃一榻塵。
室中絕人聲，門前謝車輪。
容我睡半日，兩忘主與賔。
緩燒海南沉，細碾建谿春。
是間儻有句，可與屈宋鄰。
詩如奮蟄龍，夭矯不受馴。
使可造次得，何異池中鱗。
世有擾龍手，愧我非其人。
詩不已就乎，著眼勿逡巡。